<classify> Habari za uhakika zilizopatikana Dar es Salaam zilisema mchezaji huyo amegoma kutokana na kudai malimbikizo ya mishahara pamoja na posho.Yanga imekuwa kwenye tatizo la kutolipa mishahara wachezaji wake kwa muda sasa baada ya mwenyekiti wake Yusuf Manji ambaye pia ni mfadhili wa timu hiyo kuingia kwenye matatizo na serikali.Taarifa ya mapema kutoka kwa Katibu Mkuu wa Yanga, Charles Mkwasa ilimtaja Chirwa ni miongoni mwa wachezaji watakaoachwa katika safari ya Algiers leo.Chirwa amekuwa kwenye kiwango bora kwa sasa na hivyo kukosekana kwake katika safari hiyo huenda ikawa pengo kwa wawakilishi hao wa Tanzania kwenye michuano ya kimataifa.Akilizungumzia suala la Chirwa kugoma, Mkwasa alisema Yanga ina wachezaji wengi wanaweza kucheza mechi yoyote.Yanga ina wigo wa wachezaji wengi na tumekuwa tukicheza mechi nyingi bila wachezaji tegemeo na tumepata matokeo mazuri, kama yeye ana matatizo yake binafsi sisi hatuwezi kumlazimisha kucheza wengine watamuwakilisha. Matatizo ya watu wengine hatuwezi kuyaweka hadharani, ndio maana tumesema kuna matatizo mbalimbali, alisema.Habari zinasema, Chirwa anatarajiwa kurudi kwao Zambia muda wowote kuanzia sasa.Hata hati yake ya kusafiria alikataa kuiwasilisha kwa uongozi kama walivyofanya wenzake kwa ajili ya kugongewa kibali cha kuingia Algeria, alisema mtoa habari wetu.Mkwasa alisema mbali na Chirwa kutokuwepo kwenye safari hiyo, wengine watakaokosekana ni kiungo Justin Zulu, kipa Ally MustaphaBarthez, chipukizi Yusuf Mhilu, Malimi Busungu, Matheo Antony na Pato Ngonyani.Msafara wa wachezaji 20, benchi la ufundi na viongozi unatarajiwa kuondoka saa 12 jioni ya leo kwa ndege ya shirikika la Emirates kupitia Dubai.Mkwasa aliwataja wachezaji watakaosafiri ni kipa Deogratius MunishiDida, Juma Abdul, Hajji Mwinyi, Oscar Joshua, Andrew Vincent Dante Kelvin Yondani, Vincent Bossou na nahodha Nadir HaroubCannavaro.Wengine ni Haruna Niyonzima, Thabani Kamusoko, Juma Makapu, Deus Kaseke, Donald Ngoma, Amis Tambwe, Geofrey Mwashuiya, Juma Mahadhi na Emmanuel Martin.Yanga inahitaji sare yoyote kusonga mbele kwenye hatua ya makundi ya michuano hiyo baada ya kushinda bao 1-0 katika mechi ya kwanza iliyochezwa mwishoni mwa wiki iliyopita kwenye uwanja wa Taifa, Dar es Salaam.  <topic>: MICHEZO 